Document ID: 32015D2071

Reference:
18.11.2015
HR
Službeni list Europske unije
L 301/47
ODLUKA VIJEĆA (EU) 2015/2071
od 10. studenoga 2015.
o ovlašćivanju država članica da u interesu Europske unije ratificiraju Protokol iz 2014. uz Konvenciju o prisilnom radu iz 1930. Međunarodne organizacije rada u pogledu članaka od 1. do 4. Protokola u vezi s pitanjima koja se odnose na pravosudnu suradnju u kaznenim stvarima
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 82. stavak 2. u vezi s člankom 218. stavkom 6. točkom (a) podtočkom v.,
uzimajući u obzir prijedlog Europske komisije,
uzimajući u obzir suglasnost Europskog parlamenta,
budući da:
(1)
Unija promiče ratifikaciju međunarodnih konvencija o radu za koje je Međunarodna organizacija rada (MOR) utvrdila da su ažurne kako bi se doprinijelo naporima Unije u promicanju ljudskih prava i dostojnog rada za sve ljude te u iskorjenjivanju trgovine ljudima u Uniji, ali i izvan nje. Zaštita temeljnih načela i prava na radu ključni su aspekti tog promicanja.
(2)
Konvencija o prisilnom radu iz 1930. Međunarodne organizacije rada, koju se dopunjuje Protokolom iz 2014., jest temeljna konvencija Međunarodne organizacije rada i utječe na pravila kojima se upućuje na osnovne standarde rada.
(3)
U mjeri u kojoj se Protokolom iz 2014. uz Konvenciju o prisilnom radu iz 1930. Međunarodne organizacije rada („Protokol”), obuhvaća područje zaštite žrtava kaznenih djela uređeno člankom 82. stavkom 2. Ugovora o funkcioniranju Europske unije (UFEU), Unija je već donijela zajednička pravila koja u velikoj mjeri obuhvaćaju ovo područje, posebno putem Direktive 2011/36/EU Europskog parlamenta i Vijeća (1) i Direktive 2012/29/EU Europskog parlamenta i Vijeća (2). Protokol može utjecati na ta zajednička pravila.
(4)
Članak 19. stavak 4. Statuta Međunarodne organizacije rada, o donošenju i ratifikaciji konvencija, jednako se primjenjuje na protokole, koji su obvezujući međunarodni ugovori podložni ratifikaciji i povezani s konvencijama.
(5)
Unija ne može ratificirati Protokol, budući da samo države mogu biti njegove stranke.
(6)
Stoga bi države članice trebalo ovlastiti da ratificiraju Protokol, pri čemu djeluju zajednički u interesu Unije, u pogledu onih dijelova koji su u nadležnosti Unije u skladu s člankom 82. stavkom 2. UFEU-a.
(7)
Članci od 1. do 4. Protokola sadrže obveze u vezi sa zakonodavstvom Unije koje se odnosi na zaštitu žrtava kaznenih djela. Stoga su te odredbe obuhvaćene područjem primjene dijela trećeg glave V. UFEU-a, posebno njegova članka 82. stavka 2.
(8)
Članak 82. stavak 2. UFEU-a jedina je pravna osnova na kojoj bi se ova Odluka trebala temeljiti. Protokol, posebno njegov članak 4., odnosi se i na boravišni status žrtava prisilnog ili obveznog rada u mjeri u kojoj je to potrebno kako bi se tim žrtvama osigurao pristup odgovarajućim i učinkovitim pravnim sredstvima. Međutim, taj cilj koji se odnosi na članak 79. UFEU-a tek je sporedan dok se ciljevi koji se odnose na članak 82. stavak 2. UFEU-a mogu identificirati kao prevladavajući cilj i sastavnica.
(9)
U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i UFEU-u, Danska ne sudjeluje u donošenju ove Odluke te ona nije obvezujuća za Dansku niti se na nju primjenjuje.
(10)
Ujedinjena Kraljevina i Irska obvezane su Direktivom 2011/36/EU i Direktivom 2012/29/EU te stoga sudjeluju u donošenju ove Odluke.
(11)
Države članice trebale bi biti ovlaštene ratificirati Protokol u pogledu pitanja koja se odnose na pravosudnu suradnju u kaznenim stvarima iz njegovih članaka od 1. do 4. Dijelovi Protokola koji su u nadležnosti dodijeljenoj Uniji, osim dijelova koji se odnose na pravosudnu suradnju u kaznenim stvarima, podliježu odluci donesenoj usporedno s ovom Odlukom,
DONIJELO JE OVU ODLUKU:
Članak 1.
Države članice ovlašćuju se za ratifikaciju dijelova Protokola iz 2014. uz Konvenciju o prisilnom radu iz 1930. Međunarodne organizacije rada, sadržanih u njegovim člancima od 1. do 4., za koje je na temelju članka 82. stavka 2. UFEU-a nadležnost dodijeljena Europskoj uniji.
Članak 2.
Države članice trebale bi poduzeti potrebne korake kako bi u najkraćem mogućem roku, po mogućnosti do 31. prosinca 2016., kod glavnog direktora Međunarodne organizacije rada položile svoje isprave o ratifikaciji.
Članak 3.
Ova je Odluka upućena državama članicama.
Sastavljeno u Bruxellesu 10. studenoga 2015.
Za Vijeće
Predsjednik
P. GRAMEGNA
(1)  Direktiva 2011/36/EU Europskog parlamenta i Vijeća od 5. travnja 2011. o sprečavanju i suzbijanju trgovanja ljudima i zaštiti njegovih žrtava te o zamjeni Okvirne odluke Vijeća 2002/629/PUP (SL L 101, 15.4.2011., str. 1.).
(2)  Direktiva 2012/29/EU Europskog parlamenta i Vijeća od 25. listopada 2012. o uspostavi minimalnih standarda za prava, potporu i zaštitu žrtava kaznenih djela te o zamjeni Okvirne odluke Vijeća 2001/220/PUP (SL L 315, 14.11.2012., str. 57.).

Summary:
Protokol MOR-a o prisilnom radu: ratifikacija zemalja EU-a
Protokol MOR-a o prisilnom radu: ratifikacija zemalja EU-a
SAŽETAK DOKUMENATA:
Odluka Vijeća (EU) 2015/2037 o ovlašćivanju zemalja EU-a da ratificiraju Protokol iz 2014. uz Konvenciju o prisilnom radu (1930.) u pogledu pitanja koja se odnose na socijalnu politiku
Odluka Vijeća (EU) 2015/2071 o ovlašćivanju zemalja EU-a da ratificiraju Protokol iz 2014. uz Konvenciju o prisilnom radu (1930.) u pogledu članaka od 1. do 4. Protokola u vezi pravosudne suradnje u kaznenim stvarima
SAŽETAK
ČEMU SLUŽE OVE ODLUKE?
Njima se daje ovlaštenje vladama EU-a da ratificiraju Protokol koji je 2014. usvojila Međunarodna organizacija rada (MOR) te se pozivaju da to učine do kraja 2016. Time se Konvenciji MOR-a o prisilnom radu iz 1930. daje novi poticaj za sprječavanje upotrebe prisilnog rada, osobito u kontekstu trgovanja osobama, zaštite žrtava i omogućavanja pristupa pravnim sredstvima.
KLJUČNE TOČKE
Protokol MOR-a o prisilnom radu obuhvaća područja socijalne politike i pravosudne suradnje u kaznenim stvarima koje pripadaju nadležnosti EU-a.
EU kao takav ne može ratificirati Protokol. To mogu učiniti samo pojedinačne zemlje EU-a. Ove dvije odluke daju ovlast vladama EU-a da ratificiraju tekst „pri čemu djeluju zajednički u interesu Unije”.
Odlukom (EU) 2015/2037 obuhvaćena su područja socijalne politike u Protokolu, kao što su radni odnos, radno vrijeme, rad preko poduzeća za privremeno zapošljavanje te zdravlje i sigurnost na radu, koja već jesu predmet zakonodavstva EU-a.
Odlukom (EU) 2015/2071 obuhvaćene su kaznene stvari u Protokolu, kao što je zaštita žrtava kaznenih djela. EU je u tome području već donio zakone putem direktiva o borbi protiv trgovanja ljudima te o zaštiti žrtava.
Na temelju izuzeća za područje slobode, sigurnosti i pravde, Danska se ne obvezuje Odlukom (EU) 2015/2071.
Od zemalja koje ratificiraju Protokol o prisilnom radu zahtijeva se izrada nacionalne politike i akcijskog plana te uključivanje u međunarodnu suradnju za suzbijanje prisilnog rada, u dogovoru sa socijalnim partnerima. Moraju poduzeti mjere za sprječavanje prisilnoga rada, poboljšanje zaštite žrtava i osiguranje pristupa pravnim sredstvima, uključujući naknadu.
POZADINA
              
Prisilni rad je rad koji se obavlja nevoljno i pod prisilom te je univerzalno priznat kao kazneno djelo od donošenja znamenite Konvencije MOR-a o prisilnom radu br. 29 1930. godine.
Međutim, MOR procjenjuje da je 20,9 milijuna ljudi diljem svijeta još uvijek žrtva prisilnog rada. Velika je većina njih sada u privatnom gospodarstvu, osobito u obliku trgovanja ljudima za iskorištavanje rada. Protokol o prisilnom radu i preporuka, koje je MOR donio 2014., nastoje pojačati globalnu borbu protiv svih oblika prisilnog rada.
OTKAD SE ODLUKE PRIMJENJUJU?
              
Primjenjuju se od 12. studenoga 2015. Zemlje EU-a trebale bi poduzeti potrebne korake kako bi do 31. prosinca 2016. položile svoje isprave o ratifikaciji.
POZADINA
              
Za više informacija pogledajte odjeljak:
Međunarodni radni standardi o prisilnom radu na internetskoj stranici Međunarodne organizacije rada
DOKUMENTI
            
Odluka Vijeća (EU) 2015/2037 od 10. studenoga 2015. o ovlašćivanju država članica da u interesu Europske unije ratificiraju Protokol iz 2014. uz Konvenciju o prisilnom radu iz 1930. Međunarodne organizacije rada u pogledu pitanja koja se odnose na socijalnu politiku (SL L 298, 14.11.2015., str. 23.–24.)
Odluka Vijeća (EU) 2015/2071 od 10. studenoga 2015. o ovlašćivanju država članica da u interesu Europske unije ratificiraju Protokol iz 2014. uz Konvenciju o prisilnom radu iz 1930. Međunarodne organizacije rada u pogledu članaka od 1. do 4. Protokola u vezi s pitanjima koja se odnose na pravosudnu suradnju u kaznenim stvarima (SL L 301, 18.11.2015., str. 47.–48.)
VEZANI DOKUMENTI
Protokol iz 2014. uz Konvenciju o prisilnom radu, 1930.
Posljednje ažuriranje 17.03.2016